DUPĂ PANDEMIE ȘI RĂZBOI, CE URMEAZĂ?

Motto: „Tragedie și mobilizare pentru a face față catastrofelor mondiale, poluării oceanelor, reducerii recoltelor, foametei și răsturnării de guverne, iar terorismul și atacurile cibernetice se vor multiplica… O nouă etică mondială amenință valorile tradiționale.” Raportul comunității de informații americane privind riscuri și amenințări globale 2020-2040, Global Trends 2040 (GT-2040), elaborat de NIC

Am prezentat drept motto acest extras din Raportul GT -2040 elaborat în 2021 de către NIC (Comunitatea Serviciilor de Informații Americane), ce previzionează evenimente regionale și globale ce se vor produce în viitoarele decenii care vor schimba fața lumii și modul de guvernanță la nivel planetar. Concluzia Raportului este clară: există riscul unei lumi fără lider în care asistăm la „naufragiul elitelor politice și tehnocrate”, competiția marilor puteri și puterile emergente va fi necruțătoare și tot mai belicoasă, spectrul conflictelor militare devenind un nor toxic care va acoperi mari regiuni ale planetei. În ciuda acestui tablou pesimist, anarhia și haosul mondial nu vor împiedica continuarea procesului de interconectare globală a țărilor și economiilor, facilitat de dezvoltarea și perfecționarea noilor tehnologii și Inteligenței Artificiale, care vor fi considerate ca oportunități pentru creșterea productivității, însă impactul lor asupra pieței muncii va fi diferențiat de la țară la țară și de la o activitate la alta.

În privința schimbărilor climatice, Raportul GT-2040 anticipează „consecințe majore asupra disponibilității resurselor, instabilității politice și migrației. Încălzirea climatică nu va putea fi frânată, tentația geo-ingineriei va fi din ce în ce mai puternică”. Noțiunile: „fragmentare”, „dezechilibre” și „contestare” sunt principalele chei de citire a lumii de mâine. Divizarea societală va fi crescută de o manieră profundă prin pandemia de covid-19, cu o dezvoltare durabilă a fracturilor identitare. Raportul precizează că lumea în care trăim este în „derivă”, iar dacă tendințele se mențin, vom asista la o planetă împărțită în sfere de influență, coexistență competitivă și la un parteneriat sino-european pentru multilateralism și dezvoltare, la renașterea democrațiilor și restaurarea unei ordini liberale. Analiștii NIC văd Europa la orizontul lui 2040 ca fiind: „mai caldă, mai bogată, mai îmbătrânită și mai puțin creștină. Primul său oraș va fi Istanbul, urmat de Paris”.

În ultimele trei decenii am asistat ca spectatori la o dublă revoluție: cea a tehnologiilor informației și cea a mondializării financiare care au produs mutații profunde asupra modului de guvernanță a lumii și organizării spirituale a societății. Analiza Raportului GT-2040 ne invită să reflectăm la viitorul omenirii în condițiile în care ne vom confrunta cu surprize strategice (evenimente brutale și neprevăzute având impact major asupra mediului politic, economic, social și militar) și cu rupturi strategice (evenimente cu impact puternic care se produc pe termen lung și care ne determină să spunem că nimic nu va mai fi ca înainte.

Prezentând selectiv pasaje din Raport, mi-am amintit de un text din Langa Purana (II,39- 40) reprezentând tradiția orală hindusă având o vechime de 2-3.000 de ani, materializată în scrieri, care previzionează modul în care actualul ciclu al civilizației umane se recunoaște după simptomele vremurilor și modificările comportamentale ale omului. Potrivit acestei evaluări, astăzi trăim crepusculul epocii decadente spiritual, Kali Yuga care a început în 1932 și se încheie în 2442, lumea de azi făcând parte din cea de a șaptea umanitate.

Siva Purana, importanta scriere sivaistă, ne transmite mesajul că: „trăim acest sfârșit de ciclu temporal sub spectrul greșelilor înaintașilor noștri, pe care ar trebui să nu le repetăm, greșeli care i-au împins la autodistrugere. Cauza primordială a acestor greșeli își are rădăcina în orgoliul nemăsurat al omului care caută să schimbe ordinea divină, naturală, printr-o ordine umană care opune pretinse virtuți morale, magiei riturilor divine, neglijează puterile spirituale autotransformatoare care pot fi atinse prin comuniune directă cu Dumnezeu”.

Semnele care indică stadiul în care ne aflăm sunt ușor de recunoscut și se referă la comportamentul uman și la ierarhizarea valorilor în societatea viitorului: – coeficientul de ură din sufletul fiecărui om, va cunoaște o alarmantă creștere; – toate marile progrese din domeniul cunoașterii vor fi deturnate spre scopuri impure, adică spre amplificarea răului; – se va înmulți numărul conducătorilor de popoare de „extracție joasă” și de proastă calitate; – un amestec destructurant al castelor, o destrămare dramatică a ierarhiilor firești, o ireparabilă dezordine socială, lucrătorii manuali și negustorimea vor fi înălțați în rang ca intelectuali, iar intelectualii vor fi puși în poziții subalterne; – necinstea va căpăta o răspândire fără precedent la toate nivelurile, iar hoții vor deveni lideri; – proștii, impostorii, naturile rudimentare și gălăgioase vor fi luați drept înțelepți, iar oamenii drepți și de bună calitate se vor retrage din viață publică; – limbile vor sărăci și se vor trivializa; – femeile nu vor mai pune preț pe virtute, vor fi mai numeroase decât bărbații; – organizațiile criminale vor prolifera, va crește numărul celor care nu găsesc de lucru; – vor apărea numeroase organizații religioase necanonice, blasfemia va conviețui cu fanatismul; – discernământul se va șubrezi, instituția respectului va intra în derivă; – nerușinarea, călcarea cuvântului dat, invidia vor câștiga teren; – vor apărea obstacole greu de trecut între părinți și copii; – forța va prevala dreptății; – vulgaritatea va împânzi totul; – uciderea fătului în pântecul matern se va practica pe scară largă; – deținătorii puterii nu o vor mai folosi în beneficiul popoarelor lor; – eroii comunităților vor fi asasinați direct sau simbolic.

După cum observăm, semnele sfârșitului de ciclu fac parte din meniul cotidian și ne anunță apariția germenilor ciclului următor al civilizației post-umane, în care omul și mașina vor cunoaște o metamorfozare alchimică, pregătind cu minuțiozitate momentul robotizării oamenilor și umanizării roboților, sub controlul noilor tehnologii și Inteligenței Artificiale.

Legitimitatea colectării datelor numerice în numele prevenirii – mit și realitate

Colectarea datelor informatice și a informațiilor se înscriu într-o strategie securitară globală, care se dovedește a fi indispensabilă cunoașterii potențialului real al adversarului și de a căuta să-i cunoști identitatea. În SUA, co-locația US Cyber Command și NSA ilustrează bine simultaneitatea modurilor de acțiune a securității interne, apărării și informațiilor. În același timp, programele de supraveghere internațională induc o modificare în problematica alianțelor, scandalul programelor de supraveghere PRISM a pus în dificultate încrederea între aliații tradiționali.

De asemenea, BIG-TECH american: Amazon, Google, ș.a. au cumpărat în Franța și în alte țări ale UE, prin intermediul unor intermediari cu influență, societăți de producție prin e-comerț, pe care le controlează nu numai tehnologic, ci și economic și politic. Thomas Faure, creatorul francez al Whaller, o alternativă la Microsoft, atrage atenția guvernului cu privire la nevoia de a lansa o luptă cu giganții americani pentru „a ne apăra libertatea”. „Instalați confortabil în sânul societăților noastre, economiilor noastre și statului nostru, ei se prezintă în aparență a fi ocupanți pașnici, non-violenți, binevoitori, într-un cuvânt, dezarmant de politicoși. În realitate, au cucerit pas cu pas societatea europeană. Cum vor fi impozitați cu 15% când ei au cumpărat Franța și alte țări europene?”. Această realitate indică o anumită stare de iritare și neîncredere din partea partenerilor europeni care văd în companiile BIG-TECH americane, rivali redutabili în economia globală dată, ce se construiește sub ochii noștri.

De ce datele personale se află în atenția serviciilor de informații?

Miza principală a serviciilor de informații în viitorii ani este analiza datelor personale, trierea și sensul pe care îl vor da, presupune inițierea unui amplu proces de recrutare și încadrare în servicii de analiști, lingviști, experți IT etc. Potrivit lui Piotr Smolar, ziarist la „Le Monde”, specialist în relații internaționale: „astăzi această problemă a accesului serviciilor de informații la datele noastre personale, privește de fapt libertățile noastre individuale, consumul nostru, a rețelelor de socializare, accesul nostru la internet, deplasările noastre în interiorul și exteriorul țării. În numele combaterii terorismului, sunt multe atingeri la libertățile individuale.

În Raportul CIA (Raportul GT 2040) se subliniază clar că legiuitorii sunt în mod constant în întârziere față de progresul tehnologiei”. Drept urmare, întreaga viață cotidiană a oamenilor poate fi la cheremul marilor grupuri (corporații, ONG-uri politice sau religioase etc.) și instituțiilor statului care trebuie să manifeste răspundere în protecția datelor colectate pe care le stochează în vederea valorificării. Scandalul interceptărilor ilegale a convorbirilor și contactelor conducătorilor politici europeni, inclusiv a cancelarului german Angela Merkel între 2012-2014 și a unor companii europene aflate în competiție cu cele americane, a pus sub semnul întrebării legăturile serviciilor americane cu cele ale aliaților. „Nu trebuie să fim naivi în a descoperi că spionii spionează. SUA au o putere tehnologică pe care alte țări nu o au. Ele au un buget militar care este fenomenal, îndeosebi după 11 sept. 2001. Între nevoia de informații și libertățile individuale, echilibrul a fost complet răsturnat după aceste atentate”, a concluzionat ziaristul francez Piotr Smolar.

În loc de concluzii

Dacă serviciile de informații americane au realizat evaluări privind viitorul omenirii în următoarele două decenii, cunoscutul om politic francez, scriitor și carismatic reprezentant al elitei franceze Jaques Attali, a oferit propria sa viziune privind evoluția societății omenești la orizontul lui 2030, mai aproape de zilele noastre, în recenta sa carte intitulată sugestiv: „O scurtă istorie a viitorului”. Lucrarea conține date și informații interesante privind ordinea de zi a elitei ocultei reprezentată de „bancherii Iluminati, care sunt în curs să impună lumii, o hidoasă Brave New World, care nu are nici o legătură cu frumusețea, bunătatea, adevărul sau realitatea”.

Cartea a fost apreciată de Henry Kissinger ca fiind: „strălucită și provocatoare, greu de respins”. Jaques Attali concluzionează că: „istoria este nimic mai mult decât gândirea celor mai puternici”. Dar să ne aplecăm asupra previziunilor reputatului futurolog, Secolul XXI se va desfășura în 3 faze: „superimperiul, hiper-conflictul și hiper-democrația”. Hiper-imperiul va debuta mai întâi cu o eră de privatizare în care corporațiile impun ordinea de zi a guvernanței globale. „Banii le vor scăpa în cele din urmă de tot ceea ce le amenință, inclusiv de statele naționale care se vor distruge progresiv.

Piața va deveni singura lege recunoscută în lume, care va genera crearea unui sistem de putere a cărui structură rămâne evazivă, dar al cărui scop este global”. Hiper-conflictul se va produce odată cu prăbușirea hiper-imperiului prin implozie, care va declanșa la nivel mondial haos. Începând cu 2030, vor fi „războaie devastatoare, națiuni erodate, grupuri religioase, entități teroriste și pirați ai piețelor libere care se vor lupta unul împotriva celuilalt”. Hiper-democrația se va realiza după ce „extenuată de războaie, revolte, crize de tot felul, populația lumii va accepta cu tot zelul, crearea unui guvern mondial democratic, de tip colectivist, în care lumea lucrează pentru binele comun” (știm ce simbolizează acest bine din perioada comunistă). Planul Iluminati privind sexualitatea este descris de autor prin continuarea măsurilor de descurajare a întemeierii unei familii tradiționale sau a căsătoriei.

„Oamenii nu vor mai crea familii, cuplul nu va mai fi principala bază a vieții și sexualității, oamenii pot alege iubirea poligamă sau poliandră. Copii vor fi creați în utere artificiale iar conștiința și calitățile genetice vor fi create în laborator și transferate în embrionii creați. Noile tehnologii ale informației și Inteligența Artificială vor genera o adevărată armată de nanoroboți de dimensiuni microscopice care vor fi folosiți cu aplicații civile, militare și de intelligence. Vom păși astfel într-o altă dimensiune a civilizației post-umane”. Cred că aceste evaluări și previziuni, ar trebui studiate și analizate de centre multidisciplinare de etică și strategii pentru a extrage eventuale învățăminte și retușa propriile viziuni privind locul și rolul fiecărei națiuni în cadrul Noii Ordini Mondiale.

Atenție că deja războiul din Ucraina poate constitui un studiu de caz, cum fondurile de investiții străine au cumpărat datoria acestei țări și ar putea fi în spatele declanșării acestui conflict, România trebuind să se pregătească să nu ajungă într-o situație similară știind că același fond de investiții străine gestionează Fondul Proprietatea care are în portofoliul său cele mai profitabile companii românești. Poate că nu este întâmplătoare presiunea externă exercitată asupra guvernului român de a urgenta privatizarea celorlalte companii românești de interes strategic, care să fie incluse în acest fond.

Într-un articol anterior aduceam în atenție eseul scris în 1921 de Giovanni Papini, în GOG, Cumpărarea Republicii, care seamănă izbitor cu previziunile lui Jaques Attali privind privatizarea la nivel mondial de către oculta mondială. Dincolo de toate aceste previziuni și analize deloc încurajatoare este important să nu uităm că fiecare suntem împuterniciți de Divinitate în a contribui la ceea ce numim viitor, Noua Eră poate fi o emanație a acestor forțe oculte sau un proiect în care Noul Om, Noul Pământ să fie un ciclu al reîntoarcerii la Virtuțile Divine. Astfel, alegerea este a fiecăruia indiferent de influențele exterioare care pot să pară copleșitoare și să reducă voința și libertățile omului, însă speranța crește cu cât avem încredere în puterea noastră aliniată la Voința Divină.

Gl.bg(r) Gheorghe Dragomir

Contents